钦定古今图书集成/明伦汇编/宫闱典/第055卷 > 后周
## 钦定古今图书集成/明伦汇编/宫闱典/第055卷 > 后周

### 太祖广顺二年追封韩氏为楚国太夫人

按《五代史周太祖本纪》，不载按《册府元龟》，“周太祖
广顺二年九月癸未，制：敦叙九族，纠绥六亲，生者锡
其宠临，没者优其追赠。哲王茂典，历代芳规。故南阳
郡韩氏，婉淑居贞，贤明垂范。奉嫔率礼，兴家道于仁
孝之基；诸母推恩，抚朕躬于幼冲之岁。朝露溘先而
奚速，庆云华阴以弥高。宜洽明恩，追崇大国。式是载
扬之美，宁摅欲报之情。庶俾后昆，永覃清懿。噫嘻贞
魄，享此仪章。可追封楚国太夫人。”太祖孩幼而孤，楚
国抚视，教道有恩，故有是命。